Diari Oficial de la Generalitat Valenciana


Sumari del DOGV 5644, del 21-11-2007 (2007/13903)

ORDE de 12 de novembre de 2007, de la Conselleria de Cultura i Esport, de desplegament del Reglament Orgànic i Funcional d'este departament.
--------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2007/11/12/(1)/dof/vci/html**

### Dades del document

Número de DOGV
:   5644

Data del DOGV
:   21-11-2007

Secció del DOGV
:   I. DISPOSICIONS GENERALS

Número del document
:   2007/13255


Data del document
:   12-11-2007

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria Cultura i Esport
    * reglament intern
    * administració regional
    * legislació

ORDE de 12 de novembre de 2007, de la Conselleria de Cultura i Esport, de desplegament del Reglament Orgànic i Funcional d'este departament. [2007/13575]  
El Decret 7/2007, de 28 de juny, del president de la Generalitat, determina les conselleries en què s'organitza l'administració de la Generalitat, entre les quals es troba la conselleria de Cultura i Esport, així com les distintes secretàries autonòmiques que les integren.  
Per la seua banda, el Decret 92/2007, de 9 de juliol, del Consell, establix l'estructura orgànica bàsica de la Presidència i de les conselleries de la Generalitat.  
Pel Decret 119/2007, de 27 de juliol, es va aprovar el reglament orgànic i funcional de la conselleria de Cultura i Esport.  
La Llei del Consell preveu en l'article 65 que cada conseller ha de desplegar orgànicament la seua pròpia conselleria en els termes del reglament orgànic i totes altres normes reglamentàries que aprove, previsió legal que coincidix amb les facultats que la disposició final primera del Decret 119/2007 atorga al conseller de Cultura i Esport per a dictar, dins de l'àmbit de les seues competències, les disposicions que requerisca l'execució i el desplegament del reglament.  
Per consegüent, mitjançant la present orde es desplega l'estructura orgànica i funcional de la conselleria, continguda en el reglament corresponent, determinant el nombre, la dependència i la denominació de les unitats administratives de nivell orgànic de servici i assignant les funcions que han d'exercir les distintes àrees i servicis.  
En virtut d'això, fent ús de les facultats que m'atribuïxen els articles 28.e i 65 de la Llei del Consell mencionada, i amb un informe previ de les conselleries d'Economia, Hisenda i Ocupació, i de Justícia i Administracions Públiques,  
ORDENE  
TÍTOL I  
Dels servicis centrals  
CAPÍTOL I  
De la Secretaria Autonòmica de Cultura  
Secció primera  
De la Direcció General de Patrimoni Cultural Valencià  
Primer. La Direcció General de Patrimoni Cultural Valencià s'estructura en l'Àrea de Patrimoni Cultural i Museus com a unitat de nivell superior.  
Segon. Àrea de Patrimoni Cultural i Museus  
A l'Àrea de Patrimoni Cultural i Museus, li correspon planificar, dirigir, controlar, coordinar i supervisar l'activitat dels servicis davall la seua dependència que figuren a continuació:  
- Servici de Patrimoni Arquitectònic i Mediambiental  
- Servici de Patrimoni Arqueològic, Etnològic i Històric  
- Servici de Museus  
Tercer. Servici de Patrimoni Arquitectònic i Mediambiental  
Corresponen al Servici de Patrimoni Arquitectònic i Mediambiental la proposta i gestió dels assumptes relatius a la protecció, la conservació, l'estudi, la investigació, la defensa, la restauració i la difusió del patrimoni arquitectònic, mediambiental i moble; les intervencions directes i la concessió d'ajudes i subvencions per a eixos fins, així com la seua promoció i difusió i la incorporació a usos actius, respectuosos i adequats a la seua naturalesa; la formació i permanent actualització de l'Inventari General del Patrimoni Cultural Valencià, així com l'anotació en l'Inventari dels negocis jurídics i actes materials sobre els béns inventariats; la gestió de les funcions atribuïdes a este centre directiu sobre els llibres de registre de transaccions de béns mobles obligatoris per a antiquaris i comerciants; la tramitació, l'elaboració i la supervisió de la documentació tècnica i de gestió dels expedients de declaració de béns d'interés cultural relatius al patrimoni a què es referix el present apartat, i la d'assumptes relatius a la seua inspecció i tutela legal, inclòs el règim d'autoritzacions prèvies i el sancionador, així com la coordinació tècnica de les inspeccions del patrimoni arquitectònic, mediambiental i de béns mobles de les direccions territorials del departament.   
El Servici de Patrimoni Arquitectònic i Mediambiental assumix, a més, les funcions d'autorització, seguiment i gestió dels plans, programes i propostes d'intervenció en matèria de patrimoni cultural, arquitectònic, mediambiental i moble, i el suport tècnic a la programació, contractació i gestió dels convenis i projectes de l'àmbit de la seua competència. Així mateix, li corresponen l'elaboració i la proposta de programes de col·laboració i intercanvi amb altres institucions en l'àmbit de la investigació, formació i difusió, i la formació d'un fons de documentació (documental, bibliogràfica, gràfica i multimèdia) sobre patrimoni arquitectònic, mediambiental i moble.  
Quart. Servici de Patrimoni Arqueològic, Etnològic i Històric  
Corresponen al Servici de Patrimoni Arqueològic, Etnològic i Històric la gestió dels assumptes relatius a la protecció, la conservació, l'estudi, la defensa i la restauració i difusió del patrimoni arqueològic, científic, etnològic, històric, paleontològic, tècnic i immaterial, incloent-hi, en este cas, les intervencions directes i la concessió d'ajudes i subvencions per a eixos fins, així com la seua promoció i difusió, i la incorporació d'eixos béns a usos actius, respectuosos i adequats a la seua naturalesa; la proposta de depòsits del producte d'actuacions arqueològiques i paleontològiques; l'elaboració de l'Inventari General del Patrimoni Cultural Valencià en l'àmbit de la seua competència, així com l'anotació en l'Inventari dels negocis jurídics i actes materials sobre els béns inventariats; la tramitació, l'elaboració i la supervisió de la documentació tècnica i de gestió dels expedients corresponents de declaració de béns d'interés cultural relatius al patrimoni a què es referix este apartat; l'exercici de les facultats d'inspecció i tutela legal, incloent-hi el règim d'autoritzacions i el sancionador, la coordinació tècnica i la supervisió de les inspeccions del patrimoni arqueològic, etnològic i històric de les direccions territorials del departament pel que fa als béns a què es referix el present apartat; l'autorització, el seguiment i la gestió dels plans, programes i propostes d'intervenció en matèria de patrimoni cultural arqueològic, científic, etnològic, històric, paleontològic i immaterial; el suport tècnic a la programació, contractació i gestió dels convenis i projectes de l'àmbit de la seua competència; la direcció i supervisió de les actuacions dels servicis tècnics dels centres adscrits a la Direcció General en estes matèries, com el Museu Castell-Teatre Museu Arqueològic de Sagunt, el Museu Històric de Sagunt, el Museu de la Valltorta, el Museu de la Impremta i de les Arts Gràfiques i el Centre d'Arqueologia Subaquàtica de la Comunitat Valenciana, i la gestió i conservació d'eixos centres; la formació d'un fons de documentació (documental, bibliogràfica, gràfica i multimèdia) sobre patrimoni arqueològic, científic, etnològic, històric, paleontològic i immaterial; l'elaboració i la proposta de programes de col·laboració i intercanvi amb altres institucions en l'àmbit de la investigació, formació i difusió.  
Cinqué. Servici de Museus   
Corresponen al Servici de Museus la proposta i gestió dels assumptes relatius a la protecció, la conservació, l'estudi, la investigació, la defensa, la restauració i la difusió dels béns mobles integrants dels museus i col·leccions museogràfiques permanents dependents de la Direcció General, així com la inspecció i tutela de tots els museus i les col·leccions museogràfiques que s'integren en el sistema de valencià de museus; les intervencions directes i la proposta de concessió d'ajudes i subvencions en l'àmbit de la seua competència; la proposta de creació i regulació de museus i altres centres de depòsit cultural, així com el reconeixement dels museus i col·leccions museogràfiques de la Xarxa de Museus de la Comunitat Valenciana; la gestió dels museus dependents de la Direcció General; l'autorització i la gestió dels depòsits i eixides dels fons dels museus i col·leccions museogràfiques permanents; la formació i permanent actualització de l'Inventari General del Patrimoni Cultural Valencià en l'àmbit de la seua competència, així com l'anotació en l'Inventari dels negocis jurídics i actes materials sobre els béns inventariats.  
Així mateix, li corresponen la tramitació, l'elaboració i la supervisió de la documentació tècnica i de gestió dels expedients corresponents de declaració de béns d'interés cultural; el foment de la difusió didàctica de les col·leccions dels museus, d'acord amb les iniciatives i propostes de les direccions dels museus, així com la coordinació dels tallers i programes didàctics i la formació d'un fons de documentació (documental, bibliogràfica, gràfica i multimèdia) sobre els museus i les col·leccions museogràfiques permanents.  
Secció segona  
De la Direcció General del Llibre, Arxius i Biblioteques  
Sisé. La Direcció General del Llibre, Arxius i Biblioteques s'estructura en els centres i les unitats administratives següents:  
- Àrea de Coordinació del Llibre i Biblioteques  
- Servici d'Arxius  
- Arxiu Central  
Seté. Àrea de Coordinació del Llibre i Biblioteques  
A l'Àrea de Coordinació del Llibre i Biblioteques, li correspon planificar, dirigir, controlar, coordinar i supervisar l'activitat dels servicis i centres davall la seua dependència que figuren continuació:  
1. Servici del Llibre i Biblioteques  
2. Servici de Gestió Econòmica i Administrativa  
3. Servici de Patrimoni Bibliogràfic  
Huité. Servici del Llibre i Biblioteques  
Al Servici del Llibre i Biblioteques, li corresponen la coordinació de campanyes de promoció de la lectura, la vertebració dels diferents actors del sector del llibre, l'elaboració de les estadístiques del dit sector i l'elaboració de la Guia del Llibre Valencià i de les assistències tècniques necessàries per al funcionament correcte del Consell Assessor del Llibre; la coordinació i gestió de les ajudes a la producció editorial en valencià, a la producció de línies editorials en castellà, als projectes editorials singulars, a les associacions d'editors, llibreters i empreses editorials (assistència a fires i congressos), i als il·lustradors gràfics, així com la gestió de tots els premis i distincions que depenguen o cree la direcció general. Així mateix, al Servici del Llibre i Biblioteques, li corresponen les funcions d'elaborar els informes que servisquen per al suport, la inspecció i l'avaluació de la prestació de servicis bibliotecaris; de recollir i subministrar dades estadístiques del sistema bibliotecari valencià; d'organitzar trobades, reunions i actes culturals sobre temes d'interés per al sistema bibliotecari; de gestionar les ajudes que des de la Generalitat es destinen a les biblioteques; d'estudiar les necessitats bibliotecàries i planificar el mapa de lectura valencià; de col·laborar en la proposta de pressupostos dels centres bibliotecaris gestionats per la Generalitat; de supervisar els projectes d'instal·lació i equipament de les biblioteques de la xarxa, i de proposar als òrgans pertinents de les mesures pertinents per al bon funcionament dels centres i servicis bibliotecaris.  
Dependent del Servici del Llibre i Biblioteques hi ha la Unitat de Depòsit Legal i Propietat Intel·lectual, que s'ocupa de les qüestions relacionades amb el depòsit legal i la propietat intel·lectual, i coordina les oficines provincials del depòsit legal i del registre de la propietat intel·lectual. El cap d'esta unitat és el Registrador de la Propietat Intel·lectual de la Comunitat Valenciana.  
Nové. Servici de Gestió Econòmica i Administrativa  
Al Servici de Gestió Econòmica i Administrativa, li corresponen, en coordinació i sense perjuí de les atribucions pròpies de les unitats dependents de la Subsecretaria, el control i la supervisió de la gestió economicoadministrativa, la tramitació i coordinació dels convenis i acords de col·laboració, la tramitació dels expedients de contractació i la gestió economicoadministrativa que corresponga al centre directiu, el manteniment de béns i servicis, i el tràmit tots altres assumptes generals.  
Deu. Servici de Patrimoni Bibliogràfic  
Al Servici de Patrimoni Bibliogràfic, li corresponen la direcció i coordinació del funcionament dels servicis bibliotecaris de la Biblioteca Valenciana, entre els quals la catalogació i el control bibliogràfic dels seus fons, la configuració del Catàleg Col·lectiu del Patrimoni Bibliogràfic Valencià, la coordinació i l'assistència tècnica de la xarxa de lectura pública valenciana i la coordinació amb altres biblioteques d'investigació de la Comunitat Valenciana. A més, és competència d'este servici l'assistència tècnica a la Direcció General del Llibre, Arxius i Biblioteques en les adquisicions patrimonials.  
Onze. Biblioteques públiques  
Les funcions transferides a la Generalitat corresponents als centres bibliotecaris de titularitat estatal que figuren a continuació són exercides per la Direcció General del Llibre, Arxius i Biblioteques, davall la directa dependència del seu titular, en el marc dels convenis de gestió subscrits entre l'Estat i la Generalitat:  
- Biblioteca Pública d'Alacant  
- Biblioteca Pública d'Orihuela  
- Biblioteca Pública de Castelló  
- Biblioteca Pública de València  
Dotze. Servici d'Arxius  
Corresponen al Servici d'Arxius l'elaboració d'informes, el suport tècnic i la inspecció i l'avaluació de la prestació dels servicis d'arxiu; l'organització de trobades, reunions, congressos i actes culturals sobre temes d'interés per al sistema d'arxius; la gestió de les ajudes que des de la Generalitat es destinen al sistema d'arxiu; la coordinació i la proposta de pressupostos dels centres d'arxiu gestionats per la Generalitat; la supervisió tècnica dels projectes d'instal·lació i equipament dels centres d'arxiu de la Comunitat Valenciana que reben ajudes de la Generalitat; la proposta als òrgans competents de les relacions de llocs de treball adequats per a un funcionament correcte dels centres o servicis d'arxiu; l'edició de la sèrie «Arxius Valencians»; l'impuls i la gestió del registre dels béns pertanyents al patrimoni documental valencià, inclosos o no en els centres d'arxiu del sistema; l'impuls de les accions oportunes destinades a garantir que elements importants del patrimoni documental valencià que no es troben en territori valencià puguen passar als seus centres d'arxiu per mitjà de còpia en qualsevol suport material; el suport tècnic al Consell Assessor d'Arxius i l'exercici de les funcions en matèria de manteniment, custòdia, exhibició, investigació i digitalització de tots els arxius de la Generalitat i de l'Arxiu del Regne, de l'Arxiu Històric d'Alacant, de l'Arxiu Històric d'Orihuela i de l'Arxiu Històric de Castelló, en el marc dels convenis de gestió subscrits entre l'Estat i la Generalitat.  
Tretze. Arxiu Central  
L'Arxiu central té assignades les funcions de rebre, custodiar, preservar i facilitar la consulta de tota la documentació enviada pels distints departaments del Consell des de l'inici de l'activitat de l'actual administració autonòmica, una vegada superada la fase de vigència administrativa de la documentació.  
CAPÍTOL II  
De la Subsecretaria  
Catorze. La Secretaria General Administrativa  
La Secretaria General Administrativa, davall la dependència del titular de la Subsecretaria, té encomanada la funció d'atendre tots els servicis generals del departament, de conformitat amb el que preveuen els articles 73 de la Llei del Consell i 17 del Decret 119/2007, de 27 de juliol, del Consell, pel qual s'aprova el reglament orgànic i funcional de la conselleria.  
Quinze. La secretària general Administrativa s'estructura en les unitats següents:  
- Servici de Gestió Administrativa  
- Servici d'Informàtica   
- Servici d'Arquitectura  
Setze. Servici de Gestió Administrativa  
Al Servici de Gestió Administrativa, li corresponen la tramitació dels assumptes relatius a la gestió del personal del departament; la gestió, supervisió i coordinació del parc mòbil i dels servicis generals i dependències comunes; el registre general de documents i informació al ciutadà; el manteniment de béns i servicis; la proposta d'adquisició de mobiliari i material fungible i inventariable; l'estudi, el control i la gestió patrimonial dels béns mobles i immobles; la recopilació, l'anàlisi i la sistematització d'informació i documentació sobre matèries pròpies del departament i la tramesa als òrgans superiors i directius que ho requerisquen; la coordinació, gestió i supervisió de publicacions, així com l'elaboració de les compilacions de disposicions vigents que se li encomanen; la tramitació i coordinació de convenis i acords de col·laboració; el seguiment de les comissions i tots altres òrgans col·legiats; l'elaboració d'estudis i anàlisis sobre racionalització de l'organització administrativa i dels procediments de gestió en col·laboració amb altres òrgans i unitats del departament.  
Dèsset. Servici d'Arquitectura  
Al Servici d'Arquitectura, se li assignen les funcions de redacció, gestió i supervisió dels projectes tècnics i construccions; de direcció, seguiment i control de les obres en execució, i d'elaboració d'estudis de viabilitat i plans d'actuació d'obres.   
Díhuit. Servici d'Informàtica  
Al Servici d'Informàtica, li correspon informatitzar els departaments de la conselleria; elaborar i executar els plans d'informatització; assistir tècnicament en matèria informàtica els distints departaments; gestionar la bases de dades, les xarxes, els sistemes informàtics i la pàgina web de la conselleria; vetlar per la correcta aplicació de la normativa sobre tractament de dades de caràcter personal, i, en general, totes les funcions que se li encomanen en l'àmbit informàtic de la conselleria.  
Dènou. Àrea Econòmica  
L'Àrea Econòmica s'estructura en el servici següent:  
- Servici de Contractació Administrativa i Gestió Econòmica  
Vint. Servici de Contractació Administrativa i Gestió Econòmica   
Al Servici de Contractació Administrativa i Gestió Econòmica, li corresponen les funcions de gestió economicoadministrativa relativa als expedients de contractació de la conselleria. Així mateix, li correspon realitzar la planificació i programació econòmica; coordinar l'elaboració de la proposta de l'avantprojecte del pressupost anual del departament; tramitar les modificacions pressupostàries; fer el seguiment de l'execució del pressupost i elaborar-ne els informes de gestió; elaborar memòries economicofinanceres de les disposicions i emetre informes sobre la viabilitat econòmica dels projectes, plans i programes d'actuació; executar la tramitació i formalització dels ingressos i devolució dels indeguts; tramitar els expedients de responsabilitat patrimonial; gestionar les despeses de personal del departament i tramitar les incidències de nòmines; estudiar, proposar, executar i mantindre actualitzats els programes d'informació i gestió econòmica, amb vista a l'òptima utilització dels recursos, i coordinar i elaborar la informació econòmica que sol·licite la Sindicatura de Comptes, la Intervenció General o altres òrgans superiors.  
Vint-i-u. Àrea d'Arts Plàstiques i Escèniques  
A l'Àrea d'Arts Plàstiques i Escèniques, dependent orgànicament de la Subsecretaria, li correspon, davall la dependència funcional de la Secretaria Autonòmica de Cultura, planificar, dirigir, contractar, coordinar i supervisar l'activitat dels servicis davall la seua dependència que figuren a continuació:  
- Servici de Coordinació d'Arts Plàstiques i Exposicions  
- Servici de Coordinació d'Arts Escèniques  
Vint-i-dos. Servici de Coordinació d'Arts Plàstiques i Exposicions  
Correspon al Servici de Coordinació d'Arts Plàstiques i Exposicions la coordinació dels plans d'actuació de la Secretaria Autonòmica de Cultura amb l'actuació exercida en l'àmbit de les arts plàstiques pel Consorci de Museus o altres entitats. Així mateix, li corresponen el disseny d'insfraestructures expositives; la direcció, el muntatge i la supervisió d'exposicions; l'organització i la supervisió de programes d'itinerància expositiva; la coordinació de l'oferta de programació expositiva; la proposta, supervisió i, si és el cas, gestió directa dels comissariats d'exposicions; la proposta i, si és el cas, realització del disseny d'espais expositius, i la redacció de projectes museogràfics, així com l'elaboració i la proposta d'execució de projectes d'exposicions, especialment d'obres d'autors valencians.  
Vint-i-tres. Servici de Coordinació d'Arts Escèniques  
Correspon al Servici de Coordinació d'Arts Escèniques la coordinació de l'actuació de la Secretaria Autonòmica amb les activitats que exercisquen els ens públics que actuen en l'àmbit de les arts escèniques, en particular, Teatres de la Generalitat Valenciana-Centre Coreogràfic, l'Institut Valencià de la Música i l'Institut Valencià de Cinematografia Ricardo Muñoz Suay, així com dels projectes culturals multidisciplinaris en què intervinguen els ens esmentats o altres administracions o entitats culturals.  
Vint-i-quatre. Àrea de Promoció Cultural  
A l'Àrea de Promoció Cultural, li correspon planificar, dirigir, contractar, coordinar i supervisar l'activitat dels servicis davall la seua dependència que figuren a continuació:  
- Servici de Promoció, Investigació i Difusió Cultural  
Vint-i-cinc. Servici de Promoció, Investigació i Difusió Cultural  
Corresponen al Servici de Promoció, Investigació i Difusió Cultural fomentar, promoure i difondre les manifestacions culturals, així com la investigació artística i museogràfica, la formació i l'organització de la informació bibliogràfica i documental, la proposta i gestió d'ajudes, subvencions i convenis en l'àmbit de la promoció cultural i la redacció de projectes d'investigació artística, l'elaboració i la proposta de publicació dels treballs sobre les matèries mencionades, la proposta de programes de col·laboració i les relacions amb altres institucions i col·lectius culturals en eixe àmbit.  
TÍTOL II  
Dels servicis territorials  
En cada una de les tres províncies de la Comunitat Valenciana hi haurà els servicis territorials de Cultura, que hauran de gestionar les competències que se'ls atribuïsquen en la matèria en el seu àmbit territorial.   
Els servicis territorials han de dependre orgànicament de la Subsecretaria i funcionalment dels directors generals en les matèries de la seua competència.  
En cada una de les províncies, dependent del titular de la Subsecretaria, hi haurà un director territorial que dirigirà i coordinarà els servicis, les seccions i les unitats administratives, vetlarà pel seu correcte funcionament, adoptant les mesures necessàries, i exercirà totes les facultats que se li assignen o deleguen.  
Així mateix, en cada direcció territorial, un secretari territorial, amb rang de cap de servici, prestarà assistència tècnica al director territorial i exercirà les atribucions de tramitació administrativa, de gestió de personal, d'assumptes generals i de gestió econòmica i pressupostària.  
DISPOSICIÓ DEROGATÒRIA  
Queden derogades totes les disposicions del mateix rang o d'un rang inferior que s'oposen a la present orde.  
DISPOSICIÓ FINAL  
1. Es faculta la Subsecretaria del departament perquè dicte les resolucions necessàries per a l'execució i el desplegament de la present orde.  
2. La present orde entrarà en vigor el mateix dia de la publicació en el Diari Oficial de la Comunitat Valenciana.  
València 12 de novembre de 2007  
La consellera de Cultura i Esport,  
TRINIDAD MARIA MIRÓ MIRA


Còpia Permalink ELI